### NN 107/2023 (15.9.2023.), Odluka o provedbi Uredbe (EU) br. 575/2013 u dijelu vrednovanja imovine i izvanbilančnih stavki te izračunavanja regulatornoga kapitala i kapitalnih zahtjeva

HRVATSKA NARODNA BANKA

1546

Na temelju članka 24. stavka 2., članka 115. stavka 2., članka 116. stavka 4., članka 124. stavka 2., članka 148. stavka 2., članka 178. stavka 2. točke (d), članka 201. stavka 2. podstavka 2. te članka 478. stavaka 1. i 2 Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27. 6. 2013., u nastavku teksta: Uredba (EU) br. 575/2013) kako je posljednji put izmijenjena Uredbom (EU) 2022/2036 Europskog parlamenta i Vijeća od 19. listopada 2022. (SL L 275, 25. 10. 2022.) o izmjeni Uredbe (EU) br. 575/2013 i Direktive 2014/59/EU u pogledu bonitetnog tretmana globalnih sistemski važnih institucija sa strategijom sanacije s višestrukim točkama pristupanja i metoda za neizravni upis instrumenata prihvatljivih za ispunjenje minimalnog zahtjeva za regulatorni kapital i prihvatljive obveze (SL L 275, 25. 10. 2022.), članka 11. stavaka 3. i 4. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020. i 151/2022.) te članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O PROVEDBI UREDBE (EU) BR. 575/2013 U DIJELU VREDNOVANJA IMOVINE I IZVANBILANČNIH STAVKI TE IZRAČUNAVANJA REGULATORNOGA KAPITALA I KAPITALNIH ZAHTJEVA

I. OPĆE ODREDBE

Predmet Odluke

Članak 1.

Ovom Odlukom osigurava se provedba Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (Tekst značajan za EGP) (SL L 176, 27. 6. 2013., u nastavku teksta: Uredba (EU) br. 575/2013), u dijelu kojim se pobliže uređuju:

1) način vrednovanja imovine i izvanbilančnih stavki te izračunavanja regulatornoga kapitala u skladu s člankom 24. stavkom 2. Uredbe (EU) br. 575/2013

2) stope kapitala, elementi izračuna regulatornoga kapitala i drugi uvjeti u vezi s regulatornim kapitalom u skladu s Uredbom (EU) br. 575/2013

3) tretman izloženosti prema područnoj (regionalnoj) ili lokalnoj samoupravi za potrebe članka 115. stavka 2. Uredbe (EU) br. 575/2013

4) tretman izloženosti prema subjektima javnog sektora u Republici Hrvatskoj za potrebe članka 116. stavka 4. Uredbe (EU) br. 575/2013

5) stroži kriteriji primjene pondera rizika od 35 % na izloženosti ili bilo koje dijelove izloženosti u cijelosti i potpuno osigurane stambenim nekretninama u Republici Hrvatskoj za potrebe članka 125. stavka 2. Uredbe (EU) br. 575/2013

6) ponder rizika viši od 50 % na izloženosti ili bilo koje dijelove izloženosti u cijelosti i potpuno osigurane poslovnim nekretninama u Republici Hrvatskoj za potrebe članka 126. stavka 2. Uredbe (EU) br. 575/2013

7) najveće dopušteno razdoblje raspoloživo za postupno uvođenje IRB pristupa za potrebe članka 148. stavka 2. Uredbe (EU) br. 575/2013

8) prag značajnosti dospjele kreditne obveze za potrebe članka 178. stavka 2. točke (d) Uredbe (EU) br. 575/2013 i

9) uvjeti za priznavanje financijskih institucija kao priznatih pružatelja nematerijalne kreditne zaštite u skladu s člankom 201. stavkom 2. podstavkom 2. Uredbe (EU) br. 575/2013.

Pojmovi i nacionalne mjere

Članak 2.

(1) Pojedini pojmovi koji se upotrebljavaju u ovoj Odluci: »izloženost«, »status neispunjenja obveza«, »financijska institucija«, »nematerijalna kreditna zaštita«, »odobrenje za rad«, »grupa povezanih osoba«, »rizik prekomjerne financijske poluge«, »regulatorni kapital«, »profil rizičnosti«, »pristup zasnovan na internim rejting-sustavima ili IRB pristup«, »gubitak zbog nastanka statusa neispunjavanja obveza ili LGD«, »subjekt javnog sektora« imaju značenje kako je uređeno Uredbom (EU) br. 575/2013.

(2) Pojedini pojmovi, u smislu ove Odluke, koji se upotrebljavaju u ovoj Odluci imaju sljedeće značenje:

1) »jedinice područne (regionalne) i lokalne samouprave u Republici Hrvatskoj« jesu županije, uključujući Grad Zagreb, gradovi i općine, predstavnička tijela županija, gradova i općina te njihova izvršna tijela

2) »središnja država u Republici Hrvatskoj« jesu tijela državne vlasti koja se financiraju iz proračuna Republike Hrvatske, i to:

– tijela zakonodavne vlasti: Ured predsjednika Republike Hrvatske i Hrvatski sabor

– tijela izvršne vlasti: Vlada Republike Hrvatske, ministarstva Republike Hrvatske, središnji državni uredi, državne upravne organizacije i uredi državne uprave u županijama

– tijela sudbene vlasti i pravosuđa: Visoki prekršajni sud Repub­like Hrvatske, upravni sudovi, Visoki upravni sud Repub­like Hrvatske, trgovački sudovi, Visoki trgovački sud Republike Hrvatske, općinski sudovi, županijski sudovi, Visoki kazneni sud Republike Hrvatske, Vrhovni sud Republike Hrvatske, Ustavni sud Republike Hrvatske, općinska državna odvjetništva, županijska državna odvjetništva, Državno odvjetništvo Republike Hrvatske, Državno odvjetništvo – Ured za suzbijanje korupcije i organiziranog kriminaliteta, Pravobranitelj za djecu, Pravobranitelj za osobe s invaliditetom, Pravobraniteljica za ravnopravnost spolova, Pučki pravobranitelj, Državno sudbeno vijeće, Državno odvjetničko vijeće, Ured za opće poslove Hrvatskog sabora i Vlade Republike Hrvatske.

(3) Nacionalne mjere u Republici Hrvatskoj za potrebe primjene prijelaznih odredbi iz članaka od 465. do 491. Uredbe (EU) br. 575/2013 jesu:

1) Zakon o kreditnim institucijama (»Narodne novine«, br. 117/2008., 74/2009., 153/2009., 108/2012. i 54/2013.) i Odluka o jamstvenom kapitalu kreditnih institucija (»Narodne novine«, br. 1/2009., 41/2009., 75/2009., 2/2010. i 118/2011.), donesena na temelju tog Zakona, za prijenos Direktive 2006/48/EZ

2) članak 5. Odluke o jamstvenom kapitalu kreditnih institucija za prijenos članka 57. za točke od (a) do (ca) Direktive 2006/48/EZ

3) članak 5. točka 1. Odluke o jamstvenom kapitalu kreditnih institucija za prijenos članka 57. za točku (a) Direktive 2006/48/EZ

4) članak 8. Odluke o superviziji grupe kreditnih institucija na konsolidiranoj osnovi (»Narodne novine«, br. 1/2009., 75/2009., 2/2010. i 67/2013.) za prijenos članka 65. Direktive 2006/48/EZ

5) članak 15. točke od 1. do 3. Odluke o jamstvenom kapitalu kreditnih institucija za prijenos članka 57. za točke (f), (g) i (h) Direktive 2006/48/EZ

6) članak 19. stavak 8. Odluke o jamstvenom kapitalu kreditnih institucija za prijenos članka 64. stavka 3. točke (c) Direktive 2006/48/EZ

7) članak 25. stavak 3. Odluke o jamstvenom kapitalu kreditnih institucija za prijenos članka 66. stavka 1. točke (a) Direktive 2006/48/EZ i

8) članak 25. stavak 4. Odluke o jamstvenom kapitalu kreditnih institucija za prijenos članka 66. stavka 1. točke (b) Direktive 2006/48/EZ.

(4) Članak 57. točka (ca) i članak 66. stavak 1a. Direktive 2006/48/EZ nisu preneseni u propise Republike Hrvatske.

II. VREDNOVANJE IMOVINE I IZVANBILANČNIH STAVKI

Vrednovanje

Članak 3.

Prema odredbama članka 24. stavka 2. Uredbe (EU) br. 575/2013 kreditna institucija dužna je vrednovanje imovine i izvanbilančnih stavki te izračunavanje regulatornoga kapitala obavljati u skladu s Međunarodnim računovodstvenim standardima koji se primjenjuju u skladu s Uredbom (EZ) br. 1606/2002.

III. STOPE KAPITALA I REGULATORNI KAPITAL

Primjenjivi postotak za odbitke u prijelaznom razdoblju

Članak 4.

Kreditna institucija dužna je u razdoblju od 1. siječnja 2014. do 31. prosinca 2017. za svaki odbitak iz članka 478. stavaka 1. i 2. Uredbe (EU) br. 575/2013 kao primjenjivi postotak upotrebljavati 100 %.

IV. PRIMJENA STANDARDIZIRANOG PRISTUPA ZA IZRAČUN IZNOSA IZLOŽENOSTI PONDERIRANOG RIZIKOM

Područna (regionalna) ili lokalna samouprava

Članak 5.

Kreditna institucija dužna je članak 115. Uredbe (EU) br. 575/2013 primijeniti na način da izloženosti prema jedinicama područne (regionalne) ili lokalne samouprave u Republici Hrvatskoj ne smije ponderirati kao izloženosti prema središnjoj državi.

Subjekti javnog sektora koji imaju tretman središnje države

Članak 6.

Kreditna institucija dužna je članak 116. Uredbe (EU) br. 575/2013 primijeniti na način da ponderira kao izloženosti prema središnjoj državi izloženosti prema sljedećim subjektima javnog sektora u Republici Hrvatskoj:

1. Agencija za pravni promet i posredovanje nekretninama

2. Agencija za zaštitu tržišnog natjecanja

3. Centar za restrukturiranje i prodaju

4. Državni ured za reviziju

5. Energetski institut Hrvoje Požar

6. Fond za financiranje razgradnje i zbrinjavanja radioaktivnog otpada i istrošenoga nuklearnoga goriva Nuklearne elektrane Krško

7. Fond za zaštitu okoliša i energetsku učinkovitost

8. Hrvatska agencija za malo gospodarstvo, inovacije i investicije

9. Hrvatska agencija za nadzor financijskih usluga

10. Hrvatska akademska i istraživačka mreža – CARNet

11. Hrvatska banka za obnovu i razvitak

12. Hrvatska izvještajna novinska agencija

13. Hrvatska radiotelevizija

14. Hrvatske vode

15. Hrvatski geološki institut

16. Hrvatski zavod za mirovinsko osiguranje

17. Hrvatski zavod za transfuzijsku medicinu

18. Hrvatski zavod za zapošljavanje

19. Hrvatski zavod za zdravstveno osiguranje

20. Klinička bolnica Dubrava

21. Klinički bolnički centar Osijek

22. Klinički bolnički centar Rijeka

23. Klinički bolnički centar Sestre milosrdnice

24. Klinički bolnički centar Split

25. Klinički bolnički centar Zagreb

26. Lučka uprava Ploče

27. Lučka uprava Rijeka

28. Lučka uprava Zadar

29. Lučka uprava Split

30. Lučka uprava Dubrovnik

31. Lučka uprava Šibenik

32. Lučka uprava Osijek

33. Lučka uprava Vukovar

34. Lučka uprava Slavonski brod

35. Lučka uprava Sisak

36. Poljoprivredni institut Osijek

37. Središnji registar osiguranika

38. Sveučilište Josipa Jurja Strossmayera u Osijeku

39. Sveučilište Sjever

40. Sveučilište u Dubrovniku

41. Sveučilište u Rijeci

42. Sveučilište u Splitu

43. Sveučilište u Zadru

44. Sveučilište u Zagrebu

45. Zavod za vještačenje, profesionalnu rehabilitaciju i zapošljavanje osoba s invaliditetom

46. Agencija za plaćanja u poljoprivredi, ribarstvu i ruralnom razvoju

47. Hrvatska regulatorna agencija za mrežne djelatnosti

48. Sveučilište Jurja Dobrile u Puli

49. Sveučilište u Slavonskom Brodu

50. Arheološki muzej Istre

51. Javna ustanova Nacionalni park Brijuni

52. Javna ustanova Nacionalni park Kornati

53. Javna ustanova Nacionalni park Krka

54. Javna ustanova Nacionalni park Mljet

55. Javna ustanova Nacionalni park Paklenica

56. Javna ustanova Nacionalni park Plitvička jezera

57. Javna ustanova Nacionalni park Risnjak

58. Javna ustanova Nacionalni park Sjeverni Velebit.

Kriteriji za izloženosti osigurane stambenim nekretninama

Članak 7.

(1) Kreditne institucije dužne su pri primjeni pondera rizika od 35 % na izloženosti ili bilo koje dijelove izloženosti u cijelosti i potpuno osigurane stambenim nekretninama, a koje se nalaze na teritoriju Republike Hrvatske, u skladu s člankom 125. Uredbe (EU) br. 575/2013 primijeniti kriterije propisane stavcima od 2. do 6. ovog članka.

(2) Kreditna institucija može ponder rizika od 35 % dodijeliti samo onim izloženostima ili bilo kojem dijelu izloženosti koji su osigurani stambenom nekretninom u kojoj fizička osoba vlasnik nekretnine stanuje ili će stanovati, odnosno koju fizička osoba vlasnik nekretnine daje u najam (engl. leasing) za potrebe stanovanja, a na temelju ugovora o najmu.

(3) Kreditna institucija može dodijeliti ponder rizika iz stavka 2. ovog članka pod uvjetom da vlasnik stambene nekretnine ima u vlasništvu najviše dvije stambene nekretnine.

(4) Stambenom nekretninom, u skladu sa stavkom 2. ovog članka, smatra se obiteljska kuća, stan i pripadajući dijelovi stana u etažnom vlasništvu koji su namijenjeni stanovanju te građevinsko zemljište namijenjeno gradnji obiteljske kuće.

(5) Garaža ili parkirališno mjesto, u skladu sa stavkom 2. ovog članka, smatra se stambenom nekretninom samo ako je hipoteka odnosno fiducijarni prijenos vlasništva zasnovan na garaži odnosno parkirališnom mjestu zajedno s obiteljskom kućom, stanom i pripadajućim dijelovima stana u etažnom vlasništvu koji su namijenjeni stanovanju.

(6) Kuća za odmor, u skladu sa stavkom 2. ovog članka, ne smatra se stambenom nekretninom.

Ponder rizika za izloženosti osigurane poslovnim nekretninama

Članak 8.

Ponder rizika u članku 126. stavku 1. Uredbe (EU) br. 575/2013 mijenja se u 100 % na način da se izloženosti ili bilo koji dio izloženosti kreditne institucije u cijelosti i potpuno osigurane poslovnim nekretninama u Republici Hrvatskoj tretiraju na sljedeći način:

(a) izloženostima ili bilo kojem dijelu izloženosti u cijelosti i potpuno osiguranim uredima ili drugim poslovnim prostorima dodjeljuje se ponder rizika od 100 %

(b) izloženostima povezanima s ugovorom o najmu nekretnina koje se odnose na urede ili druge poslovne prostore u kojima je kreditna institucija najmodavac, a najmoprimac ima mogućnost kupnje, dodjeljuje se ponder rizika od 100 % pod uvjetom da je izloženost kreditne institucije u cijelosti i potpuno osigurana njezinim vlasništvom nad nekretninom.

V. PRIMJENA IRB PRISTUPA ZA IZRAČUN IZNOSA IZLOŽENOSTI PONDERIRANOG RIZIKOM

Značajnost dospjele kreditne obveze

Članak 9.

(1) Kreditna institucija na izloženosti prema stanovništvu primjenjuje prag značajnosti iz članka 1. stavka 2. i stavka 3. Delegirane uredbe Komisije (EU) 2018/171 оd 19. listopada 2017. o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za prag značajnosti za dospjele kreditne obveze (Tekst značajan za EGP) (SL L 32, 6. 2. 2018., u nastavku teksta: Delegirana uredba Komisije (EU) 2018/171) na način da apsolutna sastavnica iz stavka 2. podstavka 2. iznosi 100 eura, a relativna sastavnica iz stavka 2. podstavka 3. iznosi 1 %.

(2) Kreditna institucija na izloženosti koje nisu izloženosti prema stanovništvu primjenjuje prag značajnosti iz članka 2. stavka 2. Delegirane uredbe Komisije (EU) 2018/171 na način da apsolutna sastavnica iznosi 500 eura, a relativna sastavnica iznosi 1 %.

Najdulje dopušteno razdoblje raspoloživo za postupno uvođenje IRB pristupa

Članak 10.

Za potrebe članka 148. stavka 2. Uredbe (EU) br. 575/2013. najdulje dopušteno razdoblje raspoloživo za postupno uvođenje IRB pristupa ne može trajati više od pet godina.

VI. PRIMJENA TEHNIKA SMANJIVANJA KREDITNOG RIZIKA

Financijske institucije koje su priznati pružatelji nematerijalne kreditne zaštite

Članak 11.

Kreditna institucija može financijske institucije iz članka 201. stavka 1. točke (f) Uredbe (EU) br. 575/2013 smatrati priznatim pružateljima nematerijalne kreditne zaštite ako su ispunjena oba sljedeća uvjeta:

1) ako im je odobrenje za rad izdala i ako njihovo poslovanje nadzire Hrvatska narodna banka, Europska središnja banka ili Hrvatska agencija za nadzor financijskih usluga te

2) ako se prema propisima koji uređuju osnivanje i poslovanje tih financijskih institucija zahtijeva ispunjavanje sljedećih bonitetnih zahtjeva:

a) pribavljanje suglasnosti nadležnog tijela za obavljanje funkcije člana uprave

b) minimalni temeljni kapital za osnivanje financijske institucije

c) održavanje minimalnoga regulatornoga kapitala, odnosno minimalnih stopa adekvatnosti kapitala radi osiguranja sigurnoga i stabilnog poslovanja

d) ograničenje ulaganja u kapital nefinancijskih institucija

e) ograničenje najveće dopuštene izloženosti prema jednoj osobi ili grupi povezanih osoba

f) održavanje minimalnoga koeficijenta likvidnosti

g) upravljanje rizikom prekomjerne financijske poluge, uključujući izračun omjera financijske poluge

h) javna objava informacija o profilu rizičnosti poslovanja te metodama upravljanja rizicima

i) uspostavljanje djelotvornoga i pouzdanog sustava upravljanja koji obuhvaća:

– jasan organizacijski ustroj

– djelotvorno upravljanje svim rizicima kojima je izložena ili bi mogla biti izložena financijska institucija

– primjerene sustave unutarnjih kontrola, koji uključuju uspostavu funkcije kontrole rizika, funkciju praćenja usklađenosti s relevantnim propisima i funkciju unutarnje revizije

– politike primitaka koje su u skladu s odgovarajućim i djelotvornim upravljanjem rizicima i koje promiču odgovarajuće i djelotvorno upravljanje rizicima

j) izvještavanje nadležnog tijela i

k) provođenje revizije financijskih izvještaja.

VII. PRIJELAZNE I ZAVRŠNE ODREDBE

Prestanak važenja Odluke

Članak 12.

(1) Danom stupanja na snagu ove Odluke prestaje važiti Odluka o provedbi Uredbe (EU) br. 575/2013 u dijelu vrednovanja imovine i izvanbilančnih stavki te izračunavanja regulatornoga kapitala i kapitalnih zahtjeva (»Narodne novine«, br. 160/2013., 140/2015., 113/2016., 87/2018., 53/2021. i 139/2022.).

(2) Kreditna institucija dužna je uskladiti se sa zahtjevima iz članka 10. ove Odluke najkasnije u roku od šest mjeseci od stupanja na snagu ove Odluke.

Stupanje na snagu

Članak 13.

Ova Odluka stupa na snagu osmoga dana od dana objave u »Narodnim novinama«.

O. br: 284-091/09-23/BV

Zagreb, 12. rujna 2023.

Guverner
 Boris Vujčić, v. r.